Lunch (tegneserie)

Lunch er en norsk tegneserie, skrevet og tegnet av Børge Lund. Den humoristiske stripeserien foregår i et kontormiljø, sterkt preget av kverulanten og uromomentet Kjell. Den lille mannen med det store egoet befinner seg et stykke nede på stigen. Men med dårlige idéer, elendig arbeidsmoral, upassende kommentarer, og et og annet idiotisk påfunn, klarer han likevel å gjøre seg til midtpunktet for det meste som skjer.
Magasinet ble fra 2013 til 2018 utgitt av forlaget Egmont, fra 2019 overtok Strand Forlag utgivelser av blader og bøker.
Høsten 2022 ble det laget egen humorserie på TV 2 Play.


== Bakgrunn ==
I 2007 laget Børge Lund 15 striper til Dagbladets tegneseriekonkurranse. Han vant ikke, men fortsatte å jobbe med den nye serien, som fikk navnet Lunch. Etter to perioder som gjesteserie i Dagbladet, fikk Lunch fast publisering i Teknisk Ukeblad fra høsten 2008. Året etter fikk Lunch innpass som biserie i Pondusbladet, og fast publisering i Dagbladet. I 2010 fikk Lund Pondus-prisen på 100 000 kroner for Lunch og første publikasjon under tittelen Lunch, under Raptus - Bergen Tegneseriefestival. Opplaget var på 600 eksemplarer. I desember samme år inngikk Lund et samarbeid med Strand Comics. Den 27. juni 2011 utga Egmont Serieforlaget det første Lunch-albumet, «K-O-M-I-N-U-K-I-S-J-O-N», som på kort tid solgte ut opplaget. Den 30. januar 2012 utkom det andre Lunch-albumet, «Angry Kjell», som ble det første helnorske tegneseriealbumet til å komme ut samtidig både i trykt papirversjon og på nettbrett/ipad. Den 11. juni 2012 utkom det tredje Lunch-albumet, «Team Spirit», i et opplag på 30 000. Sommeren 2013 fikk Lunch sitt eget blad, med utgivelse hver sjette uke. Det ble da den største nye tegneseriebladsatsing i Norge siden Pondus og Nemi i 2000 og 2002, med et opplag på 60 000 for de første nummerne.
Høsten 2014 utkom den første store, kronologiske Lunch-boka i et førsteopplag på 16 000 eksemplarer. I november 2014, etter at boka hadde plassert seg på bokhandlernes bestselgerlister, ble den trykt opp i nytt opplag.


== Publisering i Norge og utlandet ==
I dag publiseres Lunch i 90 aviser og blader i Norge og utlandet, deriblant Dagbladet, Dagens Næringsliv, Adresseavisen, Bergens Tidende, Stavanger Aftenblad, Sydöstran (Sverige), Ekstrabladet (Danmark),  Iltalehti (Finland), Publimetro (Mexico), La nacion (Costa Rica),  El diario expresso (Ecuador) og El informe de David (Panama). Serien hadde også en kortere publiseringsperiode i avisa Azzman i sultanatet Oman i 2012.


== Personer ==
Kjell er en liten, skallet mann med relativt lav arbeidsinnsats når det gjelder oppgavene han er satt til å utføre, men med desto mer energi når det gjelder irrelevante påfunn. Har rollen som sand i maskineriet. Grei utdannelse men lite dannelse. Høylytt konspiratorisk av legning.
Nico er designer og har avlagt troskapsed til Apple. Han er en svartkledd minimalist og ordensmenneske, og allergisk mot blant annet furumøbler og Microsoft.
Bache var tidligere sjef i firmaet, og hvordan det gikk til er høyst uklart og helt sikkert ufortjent. God på reiseregninger og bonusutbetalinger til styret, dårlig på moral, IT og inspirerende lederskap. Fikk sparken og en romslig fallskjerm, men streifer fortsatt rundt i korridorene som en syvende far i huset.
Birger er den nye sjefen, han er en skikkelig sjefsbroiler som ankommer firmaet med stor endringsvilje og nye ideer innsvøpt i oppdatert næringslivssvada.
Thorsen har den utsatte posisisjonen som mellomleder, og er den som holder skuta flytende. Thorsen vet hva som kreves, krummer nakken i motvinden og leverer samvittighetsfullt varene – dag etter dag.
Kalle er småbarnsfar og tøffelhelt, og synes det meste går på skinner. Det er i motbakke det går oppover!
Linn er prosjektleder, og skyteskive for opptil flere av Kjells fordommer, noe som ikke ser ut til å plage henne i nevneverdig grad. Er jevnt over Kjell overlegen, og stort sett i stand til å parkere han som hun vil.
Kim er fornuftig, hever lønna si og henger greit med på alt. Opptrer forbausende tålmodig overfor Kjell – kan nesten virke som han får betalt for dette.
Terje er sivilingeniør som, etter eget utsagn, kan alt.
Gunnar er IT-guru og har avlagt troskapsed til Android. Han er kler seg i dongeri og T-skjorte, og er allergisk mot alt som har med Apple å gjøre.
Bodil er resepsjonist sammen med Gunn.
Gunn er resepsjonist sammen med Bodil og sammen har de svært mange sykedager.


== Utgivelser i Norge ==
Egmont Serieforlaget har gitt ut følgende album og Lunch-produkter i Norge:

AlbumAlbum #1: K-o-m-i-n-u-k-i-s-j-o-n (27. juni 2011)
Album #2: Angry Kjell (30. januar 2012)
Album #3: Team Spirit - sommeralbum (11. juni 2012)
Album #4: Julebords of Norway - julealbum (19. november 2012)
Album #5: Menn som stjeler fra geiter - julealbum (18. november 2013)
Album #6: Kongen på haugen - julealbum (17. november 2014)
Album #7: Opptatt! - sommeralbum (2015)
Album #8: Wonderbaum - julealbum (2015)
Album #9: Den utvalgte - julealbum (2016)
Album #10: Siste gave i boks - julealbum (2017)
Album #11: Sprø svor - julealbum (2018)MinibøkerEn liten bok om gode kolleger (2012)VeggkalendereKalender for 2013
Kalender for 2014
Kalender for 2015
Kalender for 2016Blader
Utdypende artikkel, se Lunch (tegneserieblad)Åtte nummer i året. Ti nummer pr år fra og med 2016. Ett års abonnement er inkludert ved kjøp av et eksklusivt aksjebrev i KjellTech – Norges største enkeltpersonskonsern.

Lunch #1 (24. juni 2013)
Lunch #2-5 /2013
Lunch #1-8 /2014
Lunch #1-8 /2015
Lunch #1-10 /2016
Lunch #1-10 /2017
Lunch #1-10 /2018BøkerLunch bok 1 - Sykt travelt (25. august 2014)
Lunch bok 2 - Ikke jobb mens jeg forstyrrer (2015)
Lunch bok 3 - Godt forslag, men nei (2016)
Lunch bok 4 - Hva var det jeg sa? (2017)
Lunch bok 5 - Ikke for å være negativ (2017)
Lunch bok 6 - Du jobber, vi ordner resten (2018)
Lunch bok 7 - Kan vi ta det på mandag? (2018)Reklamehefte

Brød og sirkus - Coop (2016)UtstillingerSykt travelt - striper og tegninger, Møteplassen, Sølvberget - Stavanger Kulturhus, 11. - 31. januar 2014


== Referanser ==


== Eksterne lenker ==
Lunchstriper.no – Offisiell side
Lunch-rettigheter og publisering
Lunch på «Norge Rundt»
http://comicwiki.dk/wiki/Lunch
Bilder